Diari Oficial de la Generalitat Valenciana


Sumari del DOGV 8229, del 07-02-2018 (2018/1077)

Extracte de la Resolució de 15 de gener de 2018, de la vicerectora d'Estudis de Grau i Política Lingüística, per la qual es convoca i s'estableixen les bases reguladores de la convocatòria oberta a associacions i col·lectius d'estudiants de la Universitat de València per a la realització d'activitats socioculturals durant l'any 2018.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8229

Data del DOGV
:   07-02-2018

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2018/1077


Data del document
:   07-02-2018

Organisme emissor
:   Universitat de València

Tipus de document
:   Extracte

Descriptors 

:   * ajuda pública

Extracte de la Resolució de 15 de gener de 2018, de la vicerectora d'Estudis de Grau i Política Lingüística, per la qual es convoca i s'estableixen les bases reguladores de la convocatòria oberta a associacions i col·lectius d'estudiants de la Universitat de València per a la realització d'activitats socioculturals durant l'any 2018. [2018/1077]  
BDNS (identif.): 384964.  
  
De conformitat amb el que estableixen els articles 17.3.b i 20.8.a de la Llei 38/2003, de 17 de novembre, general de subvencions, se'n publica l'extracte de la convocatòria, el text complet de la qual podeu consultar en la Base de Dades Nacional de Subvencions (http://www.pap.minhap.gob.es/bdnstrans).  
  
Primer. Beneficiaris  
Poden sol·licitar aquestes ajudes les associacions i els col·lectius que complisquen algun dels requisits següents:  
a) Associacions d'estudiants legalment constituïdes formades per estudiants de la Universitat de València o per participants en el programa La Nau Gran que tinguen com a finalitat principal el desenvolupament d'activitats socioculturals o de representació estudiantil a la Universitat de València, així com qualssevol altres de les que descriuen com a objectius de la Universitat els articles 3, 4 i 5 dels Estatuts de la Universitat de València, sempre que aquestes activitats es desenvolupen en el marc de la Universitat de València.  
b) Associacions legalment constituïdes que tinguen entre els seus fins estatutaris el desenvolupament d'activitats socioculturals o de representació estudiantil a la Universitat de València, així com qualssevol altres de les que es descriuen com a objectius de la Universitat en els articles 3, 4 i 5 dels estatuts, i que disposen d'un col·lectiu o secció d'almenys tres estudiants i/o estudiantes de la Universitat de València com a socis actius, sempre que aquestes activitats es desenvolupen en el marc de la Universitat de València.  
c) Col·lectius que agrupen tres estudiants com a mínim de la Universitat de València o participants en el programa La Nau Gran que tinguen com a fi específic el desenvolupament d'activitats socioculturals o de representació estudiantil a la Universitat de València, així com qualssevol altres de les que descriuen com a objectius de la Universitat en els articles 3, 4 i 5 dels estatuts, sempre que aquestes activitats es desenvolupen en el marc de la Universitat de València.  
Les associacions i els col·lectius sol·licitants han d'estar inscrits en el Cens d'Associacions i Col·lectius de la Universitat de València, d'acord amb el reglament aprovat en Consell de Govern de 14 de juny de 2005, ACGUV 137/2005.  
  
Segon. Objecte  
L'objecte de la convocatòria és donar suport a projectes d'activitats o intervencions socioculturals realitzades per associacions i col·lectius d'estudiants que es duguen a terme en el si de la Universitat de València. A més a més, aquestes ajudes tenen com a finalitat principal afavorir l'associacionisme i promoure la participació sociocultural dels i les estudiants de la Universitat de València.  
  
Tercer. Bases reguladores  
Les bases íntegres es poden consultar al web http://www.uv.es/sedi i en la Base de Dades Nacional de Subvencions, a través del web http: //www.pap.minhap.gob.es/bdnstrans/es/index.  
  
Quart. Quantia  
El pressupost total màxim autoritzat per a aquesta convocatòria ascendeix a 47.627 euros.  
La dotació econòmica màxima de cada col·lectiu o associació serà de 2.500 euros.  
  
Cinqué. Termini de presentació de sol·licituds  
Els terminis de les fases de resolució de les ajudes són els que segueixen:  
a) Primera fase de resolució, per a activitats que s'han de realitzar entre l'1 de gener i el 31 de juliol de 2018.  
El termini de presentació de sol·licituds és de vint dies hàbils comptadors a partir de l'endemà de la data de publicació de l'extracte d'aquesta convocatòria en el Diari Oficial de la Generalitat Valenciana (DOGV).  
b) Segona fase de resolució, per a activitats que s'han de realitzar entre l'1 d'agost i el 14 de desembre de 2018.  
El termini de presentació de sol·licituds és del 3 al 28 de setembre de 2018.  
  
Sisé. Altres dades  
Els sol·licitants hauran de presentar un projecte detallat de l'activitat tal i com s'arreplega en la base quarta de la convocatòria.  
  
València, 15 de gener de 2018.- El rector, p. d. (DOGV 27.01.2017), la vicerectora d'Estudis de Grau i Política Lingüística: Isabel Vázquez Navarro.